Predkladacia  správa
k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov 

Podnet
Predseda Národnej rady Slovenskej republiky doručil podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku návrh zákona poslancov Národnej rady Slovenskej republiky vláde a požiadal ju o stanovisko k nemu. Vzhľadom na to, že upravovaná problematika patrí do pôsobnosti ministerstva vnútra, materiál na rokovanie vlády predkladá minister vnútra.

Stručný obsah
Návrh zákona má za cieľ novo upraviť ustanovenia zákona týkajúce sa nezlučiteľnosti funkcie poslancov obecných zastupiteľstiev a starostov obcí s inými funkciami z dôvodu stretu záujmu.

Stanovisko
Ostatná novela zákona Slovenskej národnej rady č. 369/1990 Zb. o obecnom zriadení v znení neskorších predpisov predložená vo forme vládneho návrhu zákona vypracovaná v súčinnosti so Združením miest a obcí Slovenska obsahovala úpravu tejto problematiky v inom rozsahu, ako bol nakoniec schválený Národnou radou Slovenskej republiky na základe pripomienok poslancov a výborov Národnej rady Slovenskej republiky.
Rozsah nezlučiteľnosti sa stal terčom nespokojnosti predstaviteľov miestnej samosprávy, najmä malých obcí, v ktorých často starosta, prípadne jeden pracovník vykonávajú celú agendu, ktorá je v pôsobnosti obce. Schválený text navyše umožňuje rôznu aplikáciu a výklad, čo z hľadiska zákonnosti nie je žiaduce a spôsobuje v praxi problémy. Hoci zatiaľ nie sú známe prípady riešenia rôznych aplikácií formou súdnych konaní, tlak vyvolaný týmito problémami viedol k predloženiu stručných noviel zákona o obecnom zriadení formou poslaneckých návrhov.
Návrh zákona skupiny poslancov, oproti návrhu predloženému poslancom Tatárom,  rieši problematiku nezlučiteľnosti komplexnejšie a podľa dostupných informácií bol vypracovaný v úzkej súčinnosti so Združením miest a obcí Slovenska. 
Ministerstvo vnútra Slovenskej republiky vzhľadom na uvedené skutočnosti odporúča vláde návrh podporiť. Nesúhlasí však s ustanovením bodu 2. - § 13 ods. 3 písm. e). Navrhované znenie  zužuje inkompatibilitu funkcie starostu, s čím možno súhlasiť, nie však v navrhovanom znení. Zo zámeru predkladateľa vyplýva, že má byť nezlučiteľnosť zúžená len na vedúcich orgánov štátnej správy. Z uvedeného dôvodu je potrebné písmeno e) preformulovať takto: „e) vedúceho orgánu štátnej správy,“. 
Z nadpisu návrhu ako aj z úvodnej vety čl. I je potrebné vypustiť slová „a dopĺňa“, pretože predloženým návrhom sa zákon iba mení, ale nedopĺňa o nijaké nové ustanovenie.